钦定古今图书集成/方舆汇编/职方典/第1467卷 > 水利附 通志
## 钦定古今图书集成/方舆汇编/职方典/第1467卷 > 水利附 通志

本府。〈太和县附郭。〉

穿城三渠　：南曰白塔江，中曰卫前江，北曰大马江。三渠穿城东出，一以备火，一以灌田。御患堤　在府城西，即城壕，暴流沙石，再岁不濬，则与堤平。明弘治间，大水入城，坏庐舍，因筑为堤。今废。

水缺　，在天台寺前。水决辄排西门入，每岁于缺处堆大石，杀其势。

麻黄涧　在府城西北。旧由教场北入大马江，自古道壅塞，大雨涨潦，直冲大路至西门。前人议濬复故道，不果。

城北渠堤　府城北有数处，昔因居民坏塔，以致蛟变，峨崀诸村田地覆没，尝议濬筑未就。《赵州》

东晋湖闸　在州东北。湖中水干，其田可耕。“岁以五月五日启闸，九月九日闭闸。然雨旸无定，率至愆期。议于湖中谷收日闭，湖外麦收日启为便。”

双塘　在州治东八里。明洪武初，民以砖甃堤，利甚溥，岁久溃。嘉靖间，分巡抚使安如山岁令濒田人家量亩出力修筑，民甚便之。

甘陶水塘　旧有堤防，利为豪右所专。明知州潘大武议夹石为渠，穿孔分水，其利始均。城西堤　在州西三耳山。按《明通志》：“旧有夹流，因无潴堰，散漫渗泄，不为民利。” 议筑堤潴水，以备岁旱，非直田畴蒙其灌溉，而饮汲有甘冽之利矣。

云南县

品甸湾　在县东北十里。旧引宝泉山水蓄于周关、品甸二陂，岁久沟塞。明嘉靖间，知县宋希文开古道，以时潴蓄，军民利焉。

宝泉坝　在县北二十里。积水御旱。明景泰间，分巡副使周鉴、分守参政赵雍重修。

段家坝　在白塔村，去县二十五里，东接镜湖，段思平所筑。明成化间，黔国公檄都指挥马铉重修。

新兴坝　在县南山下。明嘉靖间，知县宋希文筑，周八里。

荒田陂渠　在驿前东南。平壤千顷，久缺水利。明嘉靖间，右参政石简倡议，刘伯耀相继修举，民甚利之。

邓川州

横江堤　在州后。大邑新生、上登三里，州西之田赖之。明永乐间，同知李福筑堤。正德间，署印县丞祁伦修。

弥苴佉江堤　在州前。“平川堤高二丈，宽四丈，绵亘四十馀里，障浪穹湖水灌溉阖州田地。堤东军屯修之，堤西里民修之，其利甚溥。” 水为西洱河源。

罗时江堤　在州前。按《明通志》：“弘治间，知州阿骥分为界至，行令各里村长自领水夫开穵修筑，每年二月一次。” 今废。

上下登堤　在州西一里。每秋涨，多没田庐。明正德间，郡人杨南金倡众筑石为堤，其患始息。大水长堤　，在州南。旧以水磨在堤南，致秋潦为害。明嘉靖间，兵备副使姜龙令移水磨堤北，又修筑旧堤二百馀丈，水因南趋，不复为害。庙后堤　，在州北。二涧合流，姜龙修。

圆井堤　在州西北

罗甸渠　，出东山，居人引溉田亩。

浪穹县

溪登渠　在县西

三水陂　曰南江、通宁、通济、三水，淤没军民田地三百馀亩。明嘉靖壬寅濬导。

山根渠　，在县南七里。灌田三千馀亩。春夏之交，一淘汰之。

红山渠　在县东北十二里，名三营川。

三江口渠　在县东南九里。有三水：一自宁河，一自三营，一自凤羽。明嘉靖间，佥事王惟贤议筑石堤，未果。按浪之罢谷山，洱源出焉，是为宁海，下注邓川。嘉靖初，西涧水泛，流沙壅塞江口，淹没民田若干亩，竟成大湖，其粮摊入里甲。今时修时壅，非大为濬治不可。

宾川州

大场曲堤　在州西北。旧为豪右利。坡底土肥可田，断水别流，坡外之田，半为废壤。明嘉靖间，知州朱官改水筑堤而复之，岁乃收。

新渠　在龟山东。旧以乾龙、红雀二潭不为民利，议决乾龙入钟良溪，决红雀入杨梅谷，垦田当至数百，亦万世利也。

炼洞、甸头、甸尾诸渠　，在炼洞诸山下。旧多盗，民有弃田而去者。明嘉靖二年，兵道姜龙令土同知高仑督捕，盗屏息，民渐复业。二十五年，知州朱官作诸渠，自是荒土皆耕地也。

乌龙坝　在白塔山下。按《明通志》：“在乌龙山顶，居民潴水灌田，坝上有庙，祷雨屡应。”

“上苍渠　” ，居民蓄水处。

梁王坝　在团山下，日久圮坏壅塞。明天启间，知州杨云起重修。

北胜州

观音箐坝　在州治东三里。

盟庄坝　在治西三十五里。

包家闸　在治南八里

海闸　在治南七十里

河草坝　在治西南三里。

长沟坝　在治北三十里。

九龙堤　：在治西北三十里。